text: Flensborg kan stoppe vildsvinehegn
  08 april 2019 kl. 15.49
  Flensborg Kommune har en gammel vetoret overfor byggeri i Kollund Skov - og den kan nu forhindre Danmark i at bygge vildsvinehegnet færdigt.
  En gammel aftale betyder, at Flensborg Kommune kan nægte, at der opføres vildsvinehegn i dele af Kollund Skov. Og den vetoret har kommunen tænkt sig at udnytte, skriver dagbladet Flensburger Tageblatt efter et møde i kommunens forretningsudvalg.
  Flensborgs overborgmester Simone Lange siger til JydskeVestkysten, at hun ikke kender alle detaljerne i planen for vildsvinehegnet. Derfor vil hun i første omgang tage kontakt til sin kollega i Aabenraa Kommune, Thomas Andresen.
  Dele af Kollund Skov forblev efter genforeningen og frem til 2006 Flensborg Kommunes ejendom. Herefter blev skoven først solgt til en privat investor, som senere - i 2019 - afhændede området til Den Danske Naturfond. Men uanset de skiftende danske ejere så har Flensborg bevaret sin vetoret i forbindelse med bygge- og anlægsprojekter i skovområdet.
  Hvad det får af betydning for opsætning af vildsvinehegnet i skoven er endnu uvist. TV SYD har mandag forsøgt at få en kommentar fra Miljø- og Fødevareministeriet, men de oplyser, at de ikke ønsker at kommentere situationen lige nu, men at de er ved at kigge på sagen.
  Grunden til dele af Kollund Skov også efter genforeningen i 1920 forblev tysk, skyldtes nogle forviklinger i forbindelse med grænsedragningen, og skoven forblev Flensborg Kommunes ejendom.
  